b"\n_START_ARTICLE_\nPelagi de C\xc3\xb2rdova\n_START_SECTION_\nBiografia\n_START_PARAGRAPH_\nPelagi havia estat pres en una campanya que els musulmans havien fet per terres de Gal\xc3\xadcia, al 920, despr\xc3\xa9s de la batalla de Valdejunquera, i va \xc3\xa9sser dut a C\xc3\xb2rdova amb molts altres presoners cristians, entre els quals el seu oncle el bisbe Hermogi de Tui. Aquest fou alliberat perqu\xc3\xa8 pogu\xc3\xa9s tornar i recollir un rescat mentre que Pelagi qued\xc3\xa0 com a ostatge._NEWLINE_El rescat no arrib\xc3\xa0 i Pelagi, mentrestant, va servir com a patge a la cort reial. La versi\xc3\xb3 m\xc3\xa9s moderna de la hist\xc3\xb2ria \xc3\xa9s que va comen\xc3\xa7ar a predicar la fe cristiana; el califa Abd-ar-Rahman III, impressionat pel seu coratge i la seva intel\xc2\xb7lig\xc3\xa8ncia li ofer\xc3\xad la llibertat si es convertia a l'Islam, per\xc3\xb2 Pelagi ho rebutj\xc3\xa0. _NEWLINE_La versi\xc3\xb3 original de la hist\xc3\xb2ria diu que el noi va cr\xc3\xa9ixer i en arribar als tretze anys era d'una gran bellesa, i va desvetllar el desig sexual en el califa, que li deman\xc3\xa0 de tenir relacions amb ell. Aquesta hist\xc3\xb2ria afavoria la propaganda cristiana que demonitzava els musulmans com a viciosos i sodomites. Pelagi es neg\xc3\xa0 a mantenir relacions sexuals i rebutj\xc3\xa0 el califa, recriminant-li el seu desig. Aquest, enrabiat, el feu torturar i matar, essent desmembrat.\n_START_SECTION_\nVeneraci\xc3\xb3\n_START_PARAGRAPH_\nConsiderat com a m\xc3\xa0rtir, fou venerat ben aviat com a Sant Pelagi, amb festivitat el 26 de juny. _NEWLINE_La seva devoci\xc3\xb3 s'estengu\xc3\xa9 r\xc3\xa0pidament, sobretot pel Regne de Lle\xc3\xb3 i Gal\xc3\xadcia, probablement arran de la translaci\xc3\xb3 de les seves rel\xc3\xadquies durant el segle XI, primer a Lle\xc3\xb3 i finalment al monestir benedict\xc3\xad de San Pelayo d'Oviedo, que en prengu\xc3\xa9 el nom. Hroswitha de Gandersheim li dedic\xc3\xa0 un dels seus poemes, Pelagius. Era vist com el paradigma de la lluita contra l'homosexualitat._NEWLINE_Algunes poblacions, sobretot al nord de Castella i Lle\xc3\xb3 i Gal\xc3\xadcia, el tenen com a patr\xc3\xb3 o tenen esgl\xc3\xa9sies dedicades al sant m\xc3\xa0rtir."